ΓΡΑΠΤΗ ΕΡΩΤΗΣΗ E-3393/98

υποβολή: Jyrki Otila (PPE) προς την Επιτροπή

(17 Νοεμβρίου 1998)

Θέμα: Διατάξεις σχετικά με το ωράριο εργασίας στον τομέα των οδικών μεταφορών της ΕΕ

Στις αρχές Οκτωβρίου η Επιτροπή εξέδωσε επίσημη ανακοίνωση με την οποία εξήγγειλε ότι σύντομα πρόκειται να εκπονήσει οδηγία σχετικά με τα ωράρια εργασίας στον τομέα των οδικών μεταφορών. Σύμφωνα με την Επιτροπή η πρόταση οδηγίας θα περιέχει διατάξεις για τους μισθωτούς οδηγούς, τους οδηγούς που απασχολούνται στις ιδιωτικές μεταφορές και τους ιδιοκτήτες οδηγούς ή ιδιοκτήτες επιχειρήσεων μεταφορών στην ΕΕ.

Η Επιτροπή επισημαίνει επίσης ότι θα χρησιμοποιήσει ως βάση της οδηγίας τα αποτελέσματα του τριμερούς διαλόγου μεταξύ ευρωπαϊκών οργανισμών, εκπροσώπων των εργοδοτών (ΔΕΟΜ) και εκπροσώπων των εργαζομένων (ΣΣΜ).

Ποια είναι τα σχέδια της Επιτροπής στο πλαίσιο αυτής της πρότασης οδηγίας; Προτίθεται να λάβει υπόψη το δεδομένο ότι η ελευθερία των ιδιοκτητών επιχειρήσεων ως προς το χρόνο εργασίας τους δεν μπορεί να περιορισθεί από νομοθετικές διατάξεις που προορίζονται για μισθωτούς υπαλλήλους; Οι διατάξεις δεν συμβάλλουν καθόλου στον θεμιτό ανταγωνισμό στον τομέα αυτό αλλά, αντίθετα, δημιουργούν εμπόδια στον ελεύθερο ανταγωνισμό μεταξύ επιχειρήσεων.

Απάντηση του κ. Kinnock εξ ονόματος της Επιτροπής

(4 Φεβρουαρίου 1999)

Στις 18 Νοεμβρίου 1998, η Επιτροπή ενέκρινε ένα πακέτο προτάσεων(1) για εκείνους τους κλάδους και τις δραστηριότητες που εξαιρούνται από την οδηγία 93/104/ΕΚ της 23ης Νοεμβρίου 1993 σχετικά με την οργάνωση του χρόνου εργασίας(2). Για τις οδικές μεταφορές το εν λόγω πακέτο περιλαμβάνει μια επέκταση της γενικής οδηγίας σχετικά με την οργάνωση του χρόνου εργασίας, ώστε να υπάρξει κάλυψη για τους μη κινούμενους εργαζόμενους στο εσωτερικό του κλάδου των οδικών μεταφορών, με διατάξεις που αφορούν την ετήσια άδεια και τα δελτία υγείας για τους εργαζόμενους τη νύκτα, κατάλληλο χρόνο ανάπαυσης και ανώτατο ετήσιο χρόνο εργασίας που καλύπτει όλους τους εργαζόμενους; επίσης, περιλαμβάνει πρόταση για οδηγία η οποία θα καλύπτει όλους τους κινούμενους εργαζόμενους που ενέχονται σε δραστηριότητες μεταφορών, περιλαμβανομένων των οδηγών που εργάζονται για "ίδιο λογαριασμό" καθώς και εκείνων που είναι αυτοαπασχολούμενοι.

Η πρόταση για οδηγία οδικών μεταφορών λαμβάνει πλήρως υπόψη τα σημεία για τα οποία υπήρξε σύγκλιση απόψεων κατά τις διαπραγματεύσεις μεταξύ των ευρωπαίων κοινωνικών εταίρων.

Τόσο οι κινούμενοι εργαζόμενοι, όσο και οι αυτοαπασχολούμενοι οδηγοί, εργάζονται σ'ένα κλάδο, ο οποίος είναι εξαιρετικά ανταγωνιστικός. Κατά συνέπεια, η πρόταση περιλαμβάνει αυτοαπασχολούμενους οδηγούς των οποίων οι συνθήκες εργασίας μπορούν, προφανώς, να έχουν άμεση επίπτωση στην οδική ασφάλεια. Η κάλυψη αυτού του είδους των εργαζομένων από την εν λόγω πρόταση υπογραμμίζει την ανάγκη διασφάλισης θεμιτού ανταγωνισμού και προλαμβάνει τον κατατεμαχισμό του κλάδου. Επιπλέον, κατάυτό τον τρόπο, η πρόταση αντικατοπτρίζει την προσέγγιση που υιοθετήθηκε στον κανονισμό (ΕΟΚ) 3820/85 του Συμβουλίου της 20ής Δεκεμβρίου 1985 για την εναρμόνιση ορισμένων κοινωνικών διατάξεων στον τομέα των οδικών μεταφορών(3), και η οποία ισχύει εξίσου για τους αυτοαπασχολούμενους οδηγούς και τους οδηγούς που απασχολούνται από επιχειρήσεις που ασκούν δραστηριότητες οδικών μεταφορών για λογαριασμό τρίτων ή για ίδιο λογαριασμό.

Η πρόταση, εντούτοις, αναγνωρίζει τις διαφορετικές συνθήκες που ισχύουν στην περίπτωση των αυτοαπασχολούμενων οδηγών και διατυπώνει τον ορισμό του χρόνου εργασίας και την ανάγκη τήρησης μητρώου αναλόγως.

Πάντως, ο αποκλεισμός των αυτοαπασχολούμενων οδηγών από μια τέτοια πρόταση που αναφέρεται ειδικά σ'έναν κλάδο, θα προκαλούσε αθέμιτο ανταγωνισμό.

(1) COM(98)662 τελικό.

(2) ΕΕ L 307 της 13.12.1993.

(3) ΕΕ L 370 της 31.12.1985.